שיחה עצובה לאריתריאה: כך התבשר אביו של אבטום זרהום על הלינץ' בפיגוע בב"ש
"זה אומנם היה בלתי צפוי, אבל זה רצונו של אללה", כך ניסה לנחם בערבית מדירתו שבתל אביב יספלדד זרהום, בן דודו של האזרח האריתראי שנורה למוות לאחר שנחשד בטעות למחבל. הערב חלקו לזרהום כבוד אחרון בטקס מאולתר בגינת לוינסקי, ומחר – הוא יוטס לקבורה באריתריאה. בתוך כך - נעצרו 4 חשודים במעורבות בלינץ', בהם שני אנשי שב"ס
"ירו בו כדורים, והוא נהרג"- במילים אלו, מאופקות ונבחרות בקפידה, בישר יספלדד זרהום, בן דודו של האזרח האריתריאי שנורה למוות בפיגוע הירי והדקירה בבאר שבע, על המוות האלים והאכזרי.
בצדו השני של הקו, וולדמיקל, אביו של אבטום הנמצא באריתריאה, מתקשה לחנוק את הדמעות ומבקש שוב ושוב להסביר בדיוק מה קרה ומה ניתן לעשות. ביממה הקרובה תוטס גופת בנו לאריתריאה, עבור קבורה במולדתה. בתוך כך, ועדה בין משרדית תדון באפשרות לפצות את המשפחה - הגם שלא הוכרה כנפגעת פעולות איבה.
הערב (רביעי) הובא זרהום לחלוקת כבוד אחרון בטקס מאולתר בגינת לוינסקי. "זה אומנם היה לא צפוי, אבל זה רצונו של אללה", ניסה יספלדד לנחם את האב, והסביר "זה קרה בגלל שחשבו בטעות שהוא ערבי, שהוא בשליחות הטרור. היה פיגוע וכולם התחילו לרוץ, וכאשר מישהו צעק שהוא המחבל - תקפו אותו באכזריות".
זרהום, רק בן 29, סיפר אומנם לחבריו לעבודה שהוא נשוי ואב לילדה - אך בפועל היה רווק שדאג לאחותו התאומה ולאחיין שלו. משפחתו השוהה בישראל גילתה רק לאחר שעות ארוכות של ניסיונות לנתחו שהוא כבר אינו בין החיים.
אבטום זרהום. 4 חשודים בלינץ' נעצרו(רפרודוקציה)
עוד בנושא הלינץ', נעצרו הערב (רביעי) ארבעה חשודים במעורבות באירוע, בהם שני אנשי שירות בתי הסוהר. מחר הם יובאו לבית המשפט לשם שחרור בתנאים, על פי החלטת פרקליטות מחוז דרום.
״נציב בתי הסוהר מגנה את ההתנהגות הבוטה בה היו מעורבים עפ״י החשד גם סוהרים. האלימות נוגדת את ערכי הארגון ועל כן בהתאם לתוצאות החקירה, נפעל על מנת להוקיע את המשתתפים באירוע ולמצות עימם את הדין גם במישור המנהלי״, נמסר מטעם שב"ס.